Jaysuma Ndure tiltalt for vold
Det var natt til lørdag 8. november i fjor at idrettsprofilen ble pågrepet og siktet for vold mot samboeren. Forrige uke tok statsadvokaten ut tiltale mot ham. Tiltalen gjelder familievold mot samboeren samt brudd på besøksforbud. Til NRK sier Ndures forsvarer Mette Yvonne Larsen at Ndure har anmeldt sin tidlige samboer for legemsbeskadigelse. – Hans kommentar nå er at dette ikke er familievold, og han er ikke enig i tiltalen, sier Larsen til NRK. Hun har foreløpig ikke ønsket å kommentere saken overfor VG. Ndure har tidligere nektet straffskyld. Bistandsadvokat Siv Hallgren representerer friidrettsstjernens eks-samboer. – Hun er kjent med tiltalen og håper det ikke tar for lang tid før saken kommer opp for retten, skriver hun i en SMS til VG lørdag formiddag. VG har vært i kontakt med Ndures trener, Olav Magne Tveitå, som i en SMS skriver at han ikke kjenner til det som nå har skjedd.– Dette er en trist sak for friidretten og selvsagt også for Jays, sier Svein Arne Hansen, president i Norges Friidrettsforbund og det europeiske friidrettsforbundet, til VG. Hvorvidt dette vil få noen konsekvenser for Ndure mener han er altfor tidlig å si. – Men jeg ser ikke at det skal kunne få det, sier han og fortsetter: – Han er tiltalt, ikke dømt, og alle er uskyldige inntil de dømmes. Det gjelder også Jays. Sportssjef i friidrettsforbundet, Ronny Nilsen, forteller at de har vært kjent med saken i en periode. Nå avventer de utfallet av politiets etterforskning. – Det er viktig å huske at han ikke er dømt for forholdet, men det at politiet tar ut tiltale sier noe om alvorligheten i saken, sier han til VG. I likhet med Hansen mener Nilsen det er for tidlig å si noe rundt hva slags konsekvenser saken kan få for Ndure. – Dersom han blir dømt, er dette noe vi må ta stilling til i etterkant, og det vil styret vårt gjøre. De kommer til å diskutere denne saken nå, og få mer klarhet i hva som ligger bak. Det er for tidlig å si noe foreløpig, slår han fast.Ndure er Norges beste mannlige sprinter, og han har hatt norsk statsborgerskap siden 2006. Han har satt norsk rekord på 100- og 200 meter en rekke ganger, og han vant kongepokalen i 2007, 2008 og 2012. Under OL i London i 2012 skuffet han stort da han røk ut i kvalifiseringen på begge distansene. I fjor brøt Olympiatoppen og Norges friidrettsforbundet med Ndure, på grunn av at sprinteren reklamerte for et kosttilskudd. 31-åringen er fortsatt ikke en del av landslaget, men han får likevel representere Norge i mesterskap.
Friidrettsutøveren Jaysuma Saidy Ndure (31) er tiltalt for vold mot en tidligere samboer. for vold mot en tidligere samboer.